修养
【作者】刘叉 【朝代】唐代
损神终日谈虚空,不必归命于胎中。我神不西亦不东,
烟收云散何濛濛。尝令体如微微风,绵绵不断道自冲。
世人逢一不逢一,一回存想一回出。只知一切望一切,
不觉一日损一日。劝君修真复识真,世上道人多忤人,
披图醮录益乱神。此法那能坚此身,心田自有灵地珍。
惜哉自有不自亲,明真汩没随埃尘。